OBH 3426/1996.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása

R. Lné budapesti lakos, beteg gyermeke ellátása miatt fordult segítségért az állampolgári jogok országgyűlési biztosához.

Érintett alkotmányos jogok
Szociális biztonsághoz való jog /Alk. 70/E. § (1-2) bek. /

Alkalmazott jogszabályok
A társadalombiztosításról szóló 1975. évi II. törvény /T./ és a végrehajtására kiadott 89/1990. /V.1./ MT rendelet /R./ 
T. 13. §-a "Különös méltánylást érdemlő kivételes esetekben a Kormány a törvény rendelkezéseitől eltérően is engedélyezhet társadalombiztosítási ellátást." 
R. 14. § (2)  " Az Országos Nyugdíjbiztosítási Főigazgatóság Vezetője különös méltánylást érdemlő körülmények megléte esetén - a Társadalombiztosítási Alap költségvetésében jóváhagyott összeg erejéig - kivételes nyugellátást engedélyezhet. 
(3) Kivételes nyugellátás nem engedélyezhető annak, aki az öregségi korhatárt nem töltötte be, vagy nem rokkant, kivéve, ha a kivételes nyugellátást árvaellátás címén engedélyezik."
T. 106. § (1) Az, aki társadalombiztosítási ellátást jogalap nélkül vett fel, köteles azt visszafizetni, ha erre, 
a/ a felvételtől számított harminc,
b/ nyugellátás, baleseti nyugellátás esetén a felvételtől számított kilencven napon belül írásban kötelezték.
(2) Az (1)bekezdésben meghatározott idő elteltével a jogalap nélkül felvett társadalombiztosítási ellátást attól lehet visszakövetelni, akinek az ellátás felvétele felróható.

Megállapított tényállás

A panaszos gyermeke 1973. november 30-án született. 1989. december 1-jétől a 7-K-1534/1989. számú levélben kapott értesítést arról, hogy kérelmére, az Országos Nyugdíjbiztosítási Főigazgatóság Vezetője tanulmányai befejezéséig havi 3.240 forint összegű árvaellátást engedélyezett, méltányossági alapon. A fenti ellátás engedélyezésére, jogszabály alakszerű határozat hozatalát nem írja elő.
A gyermeket a folyósított ellátás ideje alatt súlyos baleset érte, melynek következtében 100 %-os, jelenleg 67 %-os a munkaképesség-csökkenése;

A Nyugdíjfolyósító Igazgatóság 1993. augusztus 23-án kelt határozatával az ellátás folyósítását megszüntette és a tanulmányok megszűnésétől 1990. VII. l-jétől 1993. június 30-ig jogalap nélkül felvett 191.696 forint árvaellátás visszafizetésére kötelezte. Tanulmányait R. Z. balesete miatt nem tudta folytatni.

A Nyugdíjfolyósító Igazgatóság az ügyfél fellebbezésére hozott II. fokú, 1993. december 9-én kelt határozatában a korábbi határozatát jogalap tekintetében hatályában fenntartotta, azonban méltányosságból mentesítette a terhére tartozásként előírt 161.696 forint visszafizetése alól és a 
fennmaradó 30.000 forintra havi 500 forint részletfizetést engedélyezett. 
A határozat ellen a panaszos keresettel fordult a Pesti Központi Kerületi Bírósághoz.

Tekintettel arra, hogy az állampolgári jogok országgyűlési biztosáról szóló 1993. évi LIX. törvény 29. § (1) bek. f./ pontja nem ad lehetőséget bírósági eljárás illetve döntés felülvizsgálatára, a vizsgálatot hatáskör hiányában lezártnak tekintem.

Budapest, 1997. április 22.

Gönczöl Katalin